Храм-паметник “Св. Александър Невски” е построен в памет на 200 хилядите загинали в руско-турските войни. Катедралата е най-голямата православна църква на Балканския полуостров – дълга 76 м, широка 55 м и висока 50 м, обхваща 3170 кв. м и побира 5000 души. “Св. Александър Невски” е петкорабна базилика, увенчана с 12 кубета – 3 от тях позлатени. Камбанарията съдържа 12 църковни камбани, най-тежката от които тежи 12 тона. “Св. Александър Невски” e богато украсена с фрески и стенописи – над 300 на брой. Тя е обявена за патриаршеска църква през 1953 г.

Църквата “Св. София” е една от най-забележителните раннохристиянски църкви. Построена в края на V в. - началото на VI в. “Св. София” е трикорабна базилика. Тя следва класическия византийски план във формата на кръст с купол в пресечната точка. Много идеи за интериора на сградата били взети от римската архитектура.

Руската църква “Св. Николай Чудотворец” е построена през 1912 г. С по-удължените си кубета, покрити със злато, и ярките цветни плочки тя наподобява приказна сграда. Руският кръст – символ на превъзходството на християнството над исляма, е на централния купол. Яркият екстериор с жълти плочки и изумрудено-зеленият фриз контрастират на тъмния интериор. Позлатеният иконостас обаче компенсира мрачната атмосфера.

Ротондата “Св. Георги” датира от първата половина на IV в. Централният кораб на църквата е кръг с диаметър 10 м. Една правоъгълна абсида гледа на изток, има и още две странични полукръгли абсиди. Отстрани ротондата напомня куб, покрит с полусферичен купол. Не са запазени много от фреските, но най-старите датират от IX в. Под централния купол има изящен кръг с изображенията на 22-ма пророци, датиращ от XI–XII в.

Църквата “Св. Петка” е българска църква, строена през XIV–XV в., когато България била завладяна от турците. Мюсюлманите не разрешавали на българите да правят църкви на метър височина над земята и забранявали всякаква видима украса. Затова църквата няма прозорци, кубета и камбанария. Тя е малка – само 15 м дълга и 7 м широка.

На мястото на църквата “Св. Неделя” през средновековието (XV в.) имало малка църква. През 1853 г. “Св. Неделя” била разрушена от турците, но българите много скоро я построили отново. Новата църква се отличавала с прaвославния си възрожденски стил. След Освобождението тя се прочула с превъзходния си църковен хор. Църквата притежава ценни икони, които си струва да се видят.